Prof. univ. dr. ALEXANRU VIOREL MUREȘAN (Londra):                                
„Dacă ar fi să-l caracterizez pe profesorul universitar Ioan Biriș, printr-o singura propoziție sintetică, atunci aceasta ar fi : un «self-made man». Să mă explic:
* Îl cunosc de pe băncile facultății: am fost colegi la secția de filosofie a Facultății de Istorie-filosofie de la Universitatea „Babeș-Bolyai” Cluj. De la început mi-a apărut ca un om foarte serios, tenace, un «hard working man» dublat de o inteligență profundă, cu multe deschideri spre nou. De fapt, încă din acei ani se întrevedea vocația sa filosofică, spiritul său viu și mereu reflexiv. Îmi amintesc foarte bine cum profesorii noștri de atunci îl dădeau mereu exemplu; nu întâmplător a și terminat studiile ca șef de promoție.
*Ne-am reîntâlnit peste câțiva ani la Arad, devenisem – îmi place să cred – buni prieteni. De fapt, această amiciție s-a consolidat mereu cu anii care au trecut, la care se adaugă și fructuoase colaborări științifice. Prim multă muncă, cu o dotare intelectuală de excepție, a evoluat, firesc, devenind «man on the top»: este deja un nume consacrat în elita universitară din Vestul României (și nu numai).
* Ca profesor universitar plin (două doctorate – unul in filosofie și altul în sociologie), la Universitatea de Vest Timișoara, și-a găsit spațiul optim de afirmare pe plan național și internațional. A acoperit un vast domeniu filosofic, sociologic, politologic publicând mai multe cărți de prestigiu, foarte bine primite de mediul academic, dar și mai larg. Nenumărate studii științifice, luări de poziție, prezențe la întâlniri interne și internaționale i-au cimentat bunul renume atât în rândul colegilor cât și în cel al studenților săi. Și totul prin munca lui asiduă, spiritul pătrunzător și vasta cultură cristalizată în atâtea decenii.
*Am avut o serie de interferențe în câmpul profesional, dar în timp ce eu am rămas un fanatic și închistat cercetător într-ale logicii și filosofiei științei, Ioan Biriș și-a extins neîncetat preocupările, cu rezultate fructuoase și, spre lauda domniei sale, țin să menționez efortul de „restituire” a filosofiei românești: un mare succes a fost cartea sa despre Constantin Noica. 
* În viața cotidiană s-a dovedit mereu un spirit de camaraderie sinceră, sportiv, «bon viveur», acolo și atunci când a fost cazul. Sunt convins că poate fi mândru de tot cea a realizat in viață, de la viața academică, la cea privată. La rândul meu, sunt bucuros de a-l fi avut și de a-l avea alături ca prieten și bun sfătuitor.
Iată de ce eu îl văd ca un autentic «self-made man» , în cel mai frumos înțeles al cuvântului”.